text: Skole tilbyder psykologhjælp efter trussel om skyderi
  27 september 2018 kl. 10.07
  Et skænderi mellem en elev og en lærer på EUC SYD udviklede sig torsdag morgen. Eleven truede med at skyde navngivne lærere.
  En 20-årig elev på erhvervsskolen EUC SYD var torsdag morgen på vej til undervisning sammen med en større gruppe elever og nogle lærere, da han kom op at skændes med en lærer om sit fravær.
  Eleven blev så ophidset, at han truede med at skyde navngivne lærere.
  Truslen blev straks taget alvorligt, og politiet blev tilkaldt, hvorefter den 20-årige blev anholdt.
  - Trusler om skoleskyderi er af sådan en markant karakter, at vi reagerer med det samme. Det ville jo have været frygteligt, hvis han rent faktisk havde gjort det, siger Finn Karlsen, direktør på EUC SYD, til TV SYD.
  Finn Karlsen, direktør, EUC SYD: "Vi har jo set i udlandet, at det rent faktisk kan ske, så vi er nødt til at reagere prompte."
  Det var en af de lærere, der blev truet, som alarmerede politiet, og Finn Karlsen roser den hurtige handling.
  Ifølge politiet var den 20-årige ikke bevæbnet, men skolen skal reagere, uanset om der er våben eller ej, slår Finn Karlsen fast.
  - Vi har jo set i udlandet, at det rent faktisk kan ske, så vi er nødt til at reagere prompte.
  
  Tilbudt psykologhjælp
  Skolen har aldrig oplevet noget lignende før, så samtlige elever og lærere vil blive tilbudt psykologhælp, i tilfælde af de skulle få behov for det. Indtil videre har ingen benyttet sig af det, oplyser skolens direktør.
  - Vi har ingen erfaring med det her, men lige nu informerer vi alle elever og lærere på skolen, så godt vi kan.
  